**„Szülői értekezlet” – tájékoztatás a pedagógusok mozgalmáról**

*„Miért kell politikát vinni az iskolába? A tanárok miért nem a tanítással foglalkoznak?” –* gyakran felmerülnek ezek a kérdések az utóbbi hónapokban.

Ehhez most már hozzátehetik azt is: **„*Miért kell a szülőket is politikával traktálni?”***

Nagyon fontos tisztázni: **Nem a tanárok politizálnak!** **A politika tört be** néhány évvel ezelőtt durván **az iskolákba!** Méghozzá a következő módon:

* **elvették az igazgatók legfontosabb jogait**, azaz nem dönthetnek önállóan arról, hogy kit alkalmaznak és arról sem, hogy mire lehet az iskoláknak járó pénzt elkölteni;
* a **rossz gazdálkodás** következményeként a gyerekek nagy része **lepusztult, piszkos, sok esetben életveszélyes épület**ben tölti a napjait, a szülők festik a tantermeket, viszik a fénymásolópapírt stb. (Ez tény akkor is, ha 2005 óta EU támogatással újítottak fel iskolákat.);
* **hozzáértés nélkül** erőltetnek a tanárokra és a gyerekekre olyan **tananyagot és tankönyvet**, melynek a **nagy része korszerűtlen, felesleges**, **elveszi az időt és az energiát** azoknak az **ismereteknek** az átadásától és azoknak **a képességeknek a fejlesztésétől, melyek szükségesek ahhoz, hogy a gyerekek a jövőben sikeresek legyenek.**

**A Tanítanék-mozgalom** **SZAKMAI párbeszédet** kezdeményezett **a kormánnyal**, amely ezt **POLITIKAI párbeszéddé silányította:**

* érdemi válasz helyett megpróbálták **a kezdeményezést hazugságokkal lejáratni**: „a tanárok már megint fizetésemelést akarnak” (ez egyik pontban sem szerepel), „a tanárokat felbérelték a politikai pártok” (várjuk a bizonyítékokat), „a tanárok nem akarnak dolgozni” (a mozgalom neve TANÍTANÉK) stb.
* **a közvélemény megtévesztésére** létrehozták **az „oktatási kerekasztalt”,** melyben **a kormány saját magával egyeztet** és természetesen egyetért

**A pedagógusok reakciója**

* Létrehozták a **Civil Közoktatási Platformot (CKP),** mely a PÁRTFÜGGETLEN, SZAKMAI CIVIL SZERVEZETEKET (pl. Magyartanárok Egyesülete, Történelemtanárok Egylete, Könyvtárostanárok Egyesülete, Független Diákparlament, TANOSZ, Oktatói Hálózat, Osztályfőnökök Országos Szakmai Egyesülete stb.) tömöríti.
* **A CKP tagjai önkéntes munkát végeznek**, mely során **kidolgozzák a legfontosabb intézkedések tervét**, és **a közvélemény figyelmének, támogatásának fenntartása érdekében polgári megmozdulásokat szerveznek.**
* **Az érvényben lévő sztrájktörvény** nem teszi lehetővé, hogy **a pedagógusok** törvényesen sztrájkoljanak, ezért végső elkeseredésükben **polgári engedetlenségre** készülnek (egyórás munkabeszüntetés), mely során **állásukat kockáztatják.**

A CKP a legfontosabb, **rövid távú céljait a 12 pont**ban fogalmazta meg.

A CKP és a Tanítanék **hosszú távú célja egy KORSZERŰ ISKOLARENDSZER** létrehozása, melyben:

* **a gyerekeket nem terhelik felesleges ismeretekkel, de mindent megtanulhatnak, ami a 21. században fontos,**
* **a gyerekek önállóan és kritikusan gondolkodó, öntudatos és sikeres felnőttekké válnak.**

**A „Szülői értekezlet” részletes leírása a Tanítanék csoport oldalán (**[**http://www.tanitanek.com/**](http://www.tanitanek.com/)**) olvasható.**

(A tanítanék csoport weboldalán bővebb, és folyamatosan frissülő információk találhatók a pedagógusok mozgalmáról, ott olvasható – többek között –. a március 15-én közzé tett 12 pont, magyarázatokkal együtt.)